《王炎弼安吉丞厅真清轩和沈文伯韵》
宋代·曾协

青山如君子，臭味我族类。
向来傲官府，正自恶俗吏。
主人清且贤，菽水无虚伪。
胸次尘滓尽，端可肖人意。
轩窗自罗列，献此重叠翠。
公余一隐几，举目穷幽事。
昔为幕中宾，妙语了同异。
孰堪畏栖迟，胜境配高义。
要从孺子濯，不逐众人醉。
呤哦坐书丛，袖手太阿利。
沈侯负能名，二绝一言蔽。
聊同座右铭，此语君莫坠。

作者简介：曾协（？－1173）字同季，号云庄。南丰（今属江西省）人。南宋诗人。著名宋朝官吏。曾肇之孙。曾巩之侄孙。宋绍兴年间，举进士不第，以荫授长兴、迁嵊县丞，继为镇江、临安通判。孝宗乾道七年（1171）知吉州，改抚州（《宋会要辑稿》职官六一之五四、 五五），终知永州（今湖南零陵）。乾道九年（1173）卒。善诗文。世称“南丰七曾”（曾巩、曾肇、曾布、曾纡、曾纮、曾协、曾敦）。